SITHAI คาดกำไรสุทธิปีนี้ดีกว่าปีก่อน ตั้งงบลงทุนปีนี้ที่ 1.2-1.3 พันลบ.
SITHAI คาดกำไรสุทธิปีนี้ดีกว่าปีก่อน เผยครึ่งปีหลังคำสั่งซื้อกลับเข้ามา สำหรับอัตรากำไรขั้นต้นในปีนี้คาดการณ์ว่าจะทำได้ราว 18% ขณะที่ตั้งงบลงทุนปีนี้ไว้ที่ 1.2-1.3 พันลบ.ลงทุนในประเทศและต่างประเทศอย่างละครึ่ง
19 พ.ค. 2559

นายสนั่น อังอุบลกุล ประธานกรรมการและกรรมการผู้จัดการ บริษัท ศรีไทยซุปเปอร์แวร์ จำกัด (มหาชน) หรือ SITHAI เปิดเผยว่า บริษัทคาดว่ากำไรสุทธิปีนี้จะดีกว่าปีก่อน แม้ว่าในช่วงไตรมาส 1/59 กำไรสุทธิจะลดลง 57.5% จากช่วงเดียวกันของปีก่อนก็ตาม หลังได้รับผลกระทบจากภาวะเศรษฐกิจและการย้ายการผลิตส่วนหนึ่งไปเวียดนามกระทบต่ออัตรากำไรขั้นต้น แต่เชื่อว่าหลังจากนี้ผลการดำเนินงานจะดีขึ้นตามลำดับ
โดยเฉพาะในช่วงครึ่งหลังของปีนี้ที่จะมีคำสั่งซื้อกลับเข้ามาหลังจากชะลอตัวในการรับสินค้าก่อนหน้านี้ ขณะที่กลุ่มธุรกิจซื้อมาขายที่ขาดทุนในไตรมาสที่แล้วก็เริ่มเห็นสัญญาณบวกมากขึ้น ทำให้คาดว่ายอดขายรวมทั้งปีนี้จะยังคงเป็นไปตามเป้าหมายเติบโตราว 7-8% จากปีก่อน
สำหรับอัตรากำไรขั้นต้นในปีนี้คาดการณ์ว่าจะทำได้ราว 18% ลดลงเล็กน้อยจากระดับ 18.92% ในปีที่แล้ว หลังในช่วงไตรมาสแรกของปีนี้ทำได้เพียง 16.7% เท่านั้นเนื่องจากการใช้กำลังการผลิตที่ลดลงตามแผนย้ายการผลิตบางส่วนไปเวียดนาม ขณะที่ยังจะมีเงินปันผลจากบริษัทร่วมทุนเข้ามาช่วยหนุนผลประกอบการในปีนี้ด้วย
สำหรับแนวโน้มในไตรมาส 2/59 คาดว่ากลุ่มผลิตภัณฑ์เครื่องใช้ในครัวเรือน ในส่วนของธุรกิจขายตรงคาดว่ายอดขายจะเพิ่มขึ้นอย่างต่อเนื่อง จากผลของการปรับรูปแบบการบริหารการขาย ขณะที่แนวโน้มการส่งออกจะเพิ่มขึ้น จากคำสั่งซื้อของลูกค้าตะวันออกกลางจะทยอยมาในช่วงต้นไตรมาส 2 เนื่องจากเข้าสู่ช่วงเทศกาลถือศีลอดของชาวมุสลิม ที่มีความเชื่อว่าต้องเปลี่ยนภาชนะบนโต๊ะอาหารก่อนการถือศีล
ส่วนกลุ่มผลิตภัณฑ์เพื่องานอุตสาหกรรม ในสินค้ากลุ่มบรรจุภัณฑ์เครื่องดื่ม คาดว่ายอดขายจะเพิ่มขึ้นจากไตรมาสแรก เนื่องจากเข้าสู่ฤดูร้อนซึ่งเป็นช่วงไฮซีซั่น และเป็นช่วงเทศกาลท่องเที่ยว และยอดขายของบริษัทย่อยในประเทศเวียดนามจะเพิ่มขึ้นจากไตรมาสแรก เนื่องจากฐานการผลิตใหม่ที่เมืองฮานอย ซึ่งเป็นโรงงานผลิตสินค้ากลุ่มบรรจุภัณฑ์เครื่องดื่ม มีการใช้กำลังการผลิตเพิ่มขึ้น ส่วนสินค้ากลุ่มบรรจุภัณฑ์อาหาร ยังคงได้รับผลกระทบจากสภาวะเศรษฐกิจภายในประเทศ
ขณะที่ส่วนสินค้ากลุ่มผลิตภัณฑ์เพื่องานอุตสาหกรรมอื่นคาดว่ายอดขายจะเพิ่มขึ้นจากคำสั่งซื้อของโครงการขนาดใหญ่ สำหรับสินค้าพาเลท และลังเปล่า นอกจากนี้ยังได้รับคำสั่งซื้อสินค้าพรีเมี่ยมจากกลุ่มร้านสะดวกซื้อเพิ่มขึ้น โดยจะเริ่มมียอดขายในไตรมาส 3 ปีนี้
ด้านกลุ่มสายธุรกิจซื้อมาขายไปและสายงานแม่พิมพ์นั้น ในส่วนของสายธุรกิจซื้อมาขายไปบริษัทได้ปรับกลยุทธ์ต่าง ๆ ทั้งจัดกิจกรรมทางการตลาดและหาฐานลูกค้าเกษตรกรรมเพิ่มขึ้น เพื่อกระตุ้นกำลังซื้อของผู้บริโภค ส่วนสายงานแม่พิมพ์ คาดว่ายอดขายจะลดลงตามความต้องการแม่พิมพ์ใหม่ของลูกค้าหลักในธุรกิจยานยนต์ของกลุ่มบริษัทที่ลดลง
ทั้งนี้ บริษัทตั้งงบลงทุนปีนี้ไว้ที่ระดับประมาณ 1.2-1.3 พันล้านบาท โดยจะใช้ลงทุนในประเทศและต่างประเทศอย่างละครึ่ง เพื่อขยายการผลิตและทำการตลาด  รวมถึงจะมีการซื้อสินทรัพย์ที่เป็นธุรกิจและที่ดินในประเทศ มีมูลค่ากว่า 100 ล้านบาท  โดยได้ลงนามสัญญาซื้อสินทรัพย์ที่เป็นเครื่องจักร และแม่พิมพ์ รวมถึงการโอนลูกค้า ของโรงงานผลิตสินค้าพลาสติกแห่งหนึ่งในไทย ซึ่งจะช่วยให้บริษัทสามารถขยายฐานลูกค้าได้เพิ่มมากขึ้น และจะช่วยหนุนยอดขายซึ่งน่าจะเห็นการเติบโตได้ชัดในช่วงไตรมาส 3 ปีนี้
ขณะเดียวกันช่วงปลายปีนี้มีแผนสร้างโรงงานแห่งที่ 4 ในเวียดนาม ซึ่งจะเป็นโรงงานผลิตสินค้าเมลามีน เพื่อรองรับคำสั่งซื้อที่มีจำนวนมากจนทำให้ในช่วงที่ผ่านมาโรงงานในเวียดนามไม่สามารถรองรับคำสั่งซื้อได้ทั้งหมด จนต้องส่งมาผลิตในไทยทดแทน แต่การลงทุนดังกล่าวจะใช้เงินไม่มากนัก เนื่องจากเป็นการเพิ่มเครื่องจักรอีก 60 เครื่องจากปัจจุบันที่มีอยู่เพียง 40 เครื่อง ขณะที่คำสั่งซื้อที่มีเข้ามาต้องใช้กำลังการผลิตถึง 100 เครื่อง โดยปัจจุบันบริษัทมีโรงงานอยู่ 3 แห่งในเวียดนาม ซึ่งเป็นโรงงานผลิตสินค้าเมลามีน และโรงงานผลิตสินค้าพลาสติก ตั้งอยู่ในโฮจิมินส์ ส่วนโรงงานแห่งที่ 3 เป็นโรงงานผลิตบรรจุภัณฑ์อาหารและเครื่องดื่ม และผลิตภัณฑ์พลาสติกเพื่องานอุตสาหกรรมในกรุงฮานอย
อย่างไรก็ตามเนื่องจากการลงทุนในเวียดนามยังใช้เงินไม่มากนัก ประกอบกับภาระหนี้ของบริษัทในเวียดนามอยู่ในระดับต่ำมาก ทำให้บมจ.เอเซีย พลัส กรุ๊ป โฮลดิ้งส์ (ASP) ซึ่งเป็นที่ปรึกษาทางการเงินของบริษัท  Srithai (Vietnam) เสนอให้เลื่อนแผนการนำหุ้นบริษัทดังกล่าวเข้าจดทะเบียนในตลาดหลักทรัพย์ฯออกไปจากเดิมที่คาดว่าจะนำหุ้นเข้าไปซื้อขายในไตรมาส 2/60 และจะยื่นแบบเสนอขายหุ้น (ไฟลิ่ง) ในช่วงเดือนก.ย.59 โดยจะมีการพิจารณาอีกครั้งในช่วงปลายปีนี้ แต่ยืนยันว่ายังมีความตั้งใจว่าจะนำหุ้นบริษัทดังกล่าวเข้าซื้อขายในตลาดหลักทรัพย์ฯต่อไป
ส่วนการร่วมลงทุนกับพันธมิตรเพื่อก่อสร้างโรงงานผลิตบรรจุภัณฑ์เครื่องดื่ม ในอินโดนีเซียนั้น ขณะนี้ยังไม่มีความคืบหน้า แม้จะมีการลงนามบันทึกความเข้าใจเบื้องต้นกับพันธมิตรแล้วก็ตาม เนื่องจากยังขาดบุคลากรในการดูแลโครงการ  หลังจากได้ทุ่มกำลังคนไปดูแลโรงงานในฮานอย และในอินเดียเป็นหลักก่อน เนื่องจากโรงงานทั้งสองแห่งเพิ่งเปิดดำเนินการได้ไม่นาน โดยเฉพาะในอินเดียก็ยังมีผลการดำเนินงานขาดทุนอยู่ แม้ภาพรวมของตลาดยังคงแข็งแกร่งก็ตาม
นอกจากนี้บริษัทยังมองโอกาสการลงทุนในเมียนมาด้วย  เนื่องจากปัจจุบันได้ส่งสินค้าไปจำหน่ายยังเมียนมาพอสมควร ซึ่งการพิจารณาลงทุนมองทั้งการร่วมทุนกับโรงงานผลิตสินค้าพลาสติกที่มีอยู่แล้ว และการหาที่ดินเพื่อสร้างโรงงานใหม่
  